
LATVIJAS  REPUBLIKAS  MINISTRU  KABINETS

2006.gada 19.septembrī
Noteikumi Nr.771
Rīgā
(prot. Nr.48  13.§)

Kazino apmeklētāju reģistrācijas un kazino apmeklētāju reģistrā iekļaujamās informācijas apstrādes kārtība
Izdoti saskaņā ar

Azartspēļu un izložu likuma

39.panta sesto daļu

I. Vispārīgie jautājumi

1. Noteikumi nosaka:

1.1. kazino apmeklētāju reģistrācijas kārtību;

1.2. kazino apmeklētāju reģistrā iekļaujamās informācijas (turpmāk – informācija) uzglabāšanas, apkopošanas un tālāknodošanas kārtību;

1.3. ar kazino apmeklētāju reģistru saistītus tehniskus un organizatoriskus pasākumus personas datu aizsardzības nodrošināšanai.

2. Katra kazino apmeklētājus reģistrē atsevišķā kazino apmeklētāju re​ģistrā.

3. Par kazino apmeklētāju ir uzskatāma persona, kas kazino darba laikā atrodas telpā, kur tiek organizētas azartspēles, un attiecīgā persona nav šī kazino darbinieks.

II. Kazino apmeklētāju reģistrācija

4. Kazino apmeklētāju identitāti pārbauda un informāciju kazino apmeklē​tāju reģistrā ievada kazino darbinieks.

5. Kazino apmeklētājus reģistrē, izmantojot personas datu apstrādes sistēmu, kas izveidota atbilstoši informācijas sistēmu drošības noteikumiem un personas datu apstrādes sistēmas aizsardzības obligātajām tehniskajām un organizatoriskajām prasībām un ir reģistrēta Datu valsts inspekcijā Fizisko personu datu aizsardzības likumā noteiktajā kārtībā.
6. Lai pārbaudītu kazino apmeklētāja identitāti, attiecīgais kazino darbi​nieks lūdz viņu uzrādīt personu apliecinošu dokumentu vai ceļošanai derīgu dokumentu (ārzemniekiem). Ja kazino apmeklētājs neuzrāda attiecīgo doku​mentu, viņu nereģistrē kazino apmeklētāju reģistrā un neielaiž kazino.
7. Kazino apmeklētāja karte, kas ir reģistrēta kazino personas datu apstrādes sistēmā (kazino apmeklētāju reģistrā), ir uzskatāma par personu apliecinošu dokumentu.

8. Pirms kazino īpašnieka izdotas apmeklētāja kartes izsniegšanas kazino darbinieka pienākums ir pārbaudīt personas identitāti.

9. Kazino apmeklētāja karte ir derīga tikai attiecīgajam azartspēļu organi​zē​tājam, kas saņēmis kazino licenci (turpmāk – kazino īpašnieks), piederošajos kazino.

III. Informācijas apkopošana un nodošana Izložu un azartspēļu uzraudzības inspekcijai

10. Katra mēneša pirmajā darbdienā kazino īpašnieks apkopo kazino apmeklētāju reģistrā iekļauto informāciju par iepriekšējo kalendāra mēnesi un nodod Izložu un azartspēļu uzraudzības inspekcijai (turpmāk – inspekcija).

11. Informāciju par kazino apmeklētājiem kazino īpašnieks nodod inspek​cijai kā noteiktas struktūras teksta datni, izmantojot tehniskos informācijas nesējus. Informāciju inspekcijai nogā​dā kazino īpašnieka norīkots darbinieks personīgi.

12. Par katru kazino apmeklētāju inspekcijai nodod šādas ziņas:

12.1. datums un laiks, kad persona iegājusi kazino;

12.2. kazino apmeklētāja vārds, uzvārds un personas kods (personām, kurām personas kods netiek piešķirts, – personu apliecinoša dokumenta izdošanas datums, numurs un izdevējiestādes nosaukums);

12.3. kazino nosaukums un adrese;

12.4. kazino īpašnieka nosaukums un reģistrācijas numurs.

13. Pēc tam, kad inspekcijai nodota kārtējā informācija, kazino dzēš ie​priekšējā kalendārajā mēnesī reģistrēto un kazino apmeklētāju reģistrā iekļauto informāciju. Kazino savām vajadzībām drīkst izmantot tikai statistiskas ziņas (piemēram, par personu skaitu, kas apmeklējušas kazino), pēc kurām nevar iden​tificēt konkrētu kazino apmeklētāju.

14. Par informācijas pareizību ir atbildīgs kazino īpašnieks.

IV. Informācijas glabāšana

15. Saņemot informāciju, inspekcija iesniedzēja klātbūtnē:

15.1. pārliecinās, vai iesniegtajos tehniskajos informācijas nesējos ir nepieciešamā informācija;

15.2. pārbauda, vai iesniegtā informācija satur šo noteikumu 12.punktā minētos ierakstus.

16. Saņemto informāciju inspekcija iekļauj centralizētajā kazino apmeklētāju reģistrā, kas izveidots atbilstoši informācijas sistēmu drošības noteikumiem un personas datu apstrādes sistēmas aizsardzības obligātajām tehniskajām un organizatoriskajām prasībām un ir reģistrēts Datu valsts inspekcijā Fizisko personu datu aizsardzības likumā noteiktajā kārtībā. Centralizētā kazino apmeklētāju reģistra pārzinis ir inspekcija.
V. Informācijas tālāknodošana

17. Inspekcija ir tiesīga nodot informāciju par kazino apmeklējuma faktu tiesībaizsardzības iestādēm un citām institūcijām normatīvajos aktos paredzētajos gadījumos un noteiktajā kārtībā pēc to rakstiska pieprasījuma.

18. Pēc pieprasījuma saņemšanas inspekcija sagatavo un izsniedz attie​cīgu izziņu.

19. Izziņā sniedz informāciju tikai par to personu, kura minēta piepra​sījumā. Izziņā norāda, kādus kazino un kad attiecīgā persona ir apmeklējusi tiesībaizsardzības iestādes norādītajā laikposmā, vai norāda, ka minētajā laik​posmā persona kazino nav apmeklējusi.

20. Inspekcija ir atbildīga, lai no informācijas saņemšanas brīža tajā netiktu izdarīti grozījumi un labojumi, kā arī lai netiktu pieļauta informācijas nozaudēšana (pilnīga vai daļēja), iznīcināšana vai nokļūšana trešo personu rīcībā.

VI. Noslēguma jautājums
21. Atzīt par spēku zaudējušiem Ministru kabineta 2002.gada 20.augusta noteikumus Nr.378 "Kazino apmeklētāju reģistrācijas un kazino apmeklētāju reģistrā iekļaujamās informācijas apstrādes kārtība" (Latvijas Vēstnesis, 2002, 119.nr.).

